Jimmy is op 12 Augustus 1924, in Potchefstroom gebore. Hy was nog baie jonk toe sy ouers na Johannesburg verhuis het. Hy het in Johannesburg gewoon en gewerk tot met sy afsterwe op 6 Oktober 1984.
Hy was eers werksaam by die Lyons Foundry, maar het in 1960 sy eie vervoerbesigheid begin, naamlik Valley Transport. Hy het 'n groot sukses van sy besigheid gemaak en was alom bekend.
Jimmy was 'n nugter mens in die ware sin van die woord. Hy was ook baie vriendelik en hulpvaarddig en jy sou nooit sy huis verlaat sonder om eers tee te drink nie! Hy was ook baie opgeruimd van geaardheid en sy hartlike lag het enige byeenkoms sommer spontaan opgevrolik. Omdat hy so baie van die ou musikante geken het en so hartstogtelik lief was vir ons musiek, het hy my baie gehelp met inligting. Toe daar besluit is om ons Klub te stig, was hy natuurlik die eerste mens wat genader is. Hy het onmiddelik ingeval en saamgewerk en was dan ook 'n amptelike stigterslid op die Klub se stigtingsvergadering.
Hy het ook vir Silver de Lange se graf opgespoor en uitgekoop. Een van sy grootste ideale was dat 'n grafsteen vir Silver opgerig moet word, maar ongelukkig was hy reeds oorlede toe die onthulling van Silver se grafsteen plaasgevind het.